Geliefde dokter dood gevindDr. Jaco Putter is Sondagaand dood. (Foto: Facebook) ŉ Geliefde huisdokter wat al jare lank ŉ praktyk in Pretoria bedryf, is Sondagaand dood in sy huis in Nieuw Muckleneuk aangetref. Volgens sy familie is hy vermoor. Pasiënte wat meer as 30 jaar by dr. Jaco Putter (60) se praktyk in Doornpoort aan die noorde van Pretoria aangeklop het, het vandeesweek hul skok en hartseer oor sy skielike heengaan uitgespreek. Dr. Armand Koekemoer, een van Putter se familielede wat tans by sy praktyk werksaam is, het Maandag die skoknuus op Facebook bevestig. “Dit is met groot hartseer om julle in kennis te stel dat my oom gisteraand [Sondag] oorlede is,” het hy geskryf. “Die gerugte wat die ronde doen dat hy vermoor is, is waar, maar in hierdie stadium is daar nie baie inligting beskikbaar nie.” AO Johan van Dyk, polisiewoordvoerder, het by navraag Putter se dood bevestig. Volgens Van Dyk het ŉ familielid die aand op Putter se liggaam afgekom. Hy het op sy rug in die stort gelê. “Dit wil voorkom of die slagoffer verwurg is, maar die presiese oorsaak van sy dood sal met die nadoodse ondersoek bevestig word.” Die polisie is na die toneel ontbied en dit het aan die lig gekom dat die huis se hekmotor stukkend is. Die deksel is in die motorhuis aangetref, wat reeds oop was. “Die verdagte het die slagoffer se selfoon, tablet, juweliersware, horlosies en Alfa Romeo-motor gebuit.” Niemand is al in verband met die voorval in hegtenis geneem nie, maar die polisie ondersoek tans ŉ saak van moord. ŉ Oudpasiënt van Putter het op voorwaarde van anonimiteit aan Maroela Media gesê dat Putter haar deur moeilike tye gedra het. “Hy was ŉ regte mense mens wat jou hart, kop en lyf uitsorteer het,” sê sy. “Sy deernis met siek mense was iets spesiaals om te beleef.” Volgens die oudpasiënt het hy altyd opgekom vir sy pasiënte en selfs mediese fondse gekontak as sy pasiënte se eise afgekeur is. “Hy het ook ander dokters gehelp om hul praktyke op die been te bring, en het ander hul oomblik in die son gegun,” sê sy. “Ek bars elke keer in trane uit wanneer ek aan sy dood dink, want dit was net so onnodig.” Ander pasiënte deel hierdie sentiment en sê ŉ groot boom het vandeesweek in die gemeenskap geval. “Dr. Jaco laat ŉ groot leemte in ons harte en gemeenskap. Hy was vir meer as 30 jaar ons huisdokter en ek sal sy omgee en liefde vir sy pasiënte altyd onthou,” skryf een pasiënt op Facebook. “Dit is skokkend om te verneem dat my gesin se dokter van 36 jaar nie meer saam ons gaan lag en grappe maak in sy spreekkamer nie,” skryf nog ŉ pasiënt. Koekemoer het intussen Putter se pasiënte verseker dat sy oom se praktyk sal voortgaan om die gemeenskap te bedien. “Ons besef dat Dr. Jaco Putter ŉ groot invloed op baie van julle lewens gehad het, en hy los ŉ groot leemte in ons harte en in die gemeenskap agter,” skryf hy. “Met trots leef my oom se visie en droom voort in sy praktyk. Hy los groot skoene vir my om te vul.” Amptelike begrafnisreëlings is nie in hierdie stadium bekend nie.